Podlitiek: Feite, uitlatings en leuens by die dosyneSommige BLF-ondersteuners wat geklee was in T-hemde met die bewoording op die rug, “Land or Death”. Foto: Verskaf. Opgestel deur die Podlitiek-span In hierdie week se episode bespreek die Podlitiek-span leuens en BLF-persverklarings. Hulle kyk verder na die dispuut tussen AfriForum en die VF Plus, Daniel Friedman se uitlating by die Ahmed Kathrada-stigting se paneelbespreking asook die BLF se bewering dat die Weste siklone veroorsaak. Die episode word ingelei met die groot storie binne die Afrikaanse politieke kringe dat dr. Corné Mulder in ŉ onderhoud gesê het dat hy nie saamstem met die benadering wat Ernst Roets van AfriForum volg nie wanneer dit kom by sake soos grondonteiening sonder vergoeding. Daniël Eloff wys daarop hoe dit belangrik dit is met enige nuusgebeure om 48 uur toe te laat om presies agter die kap van die byl te kom. Paul Maritz glo dat dit hartseer is om te sien dat die Afrikaanse gemeenskap verdeel word tussen groepe en partye wat grootliks op beleid met mekaar saamstem. Die gesprek draai dan na die redakteur van The Citizen, Daniel Friedman, wat onlangs op ’n paneelbespreking die uitlating gemaak het dat alle regse rassiste eenvoudig voor die voet doodgemaak moet word en dan sal Suid-Afrika se probleme opgelos wees. Maritz beklemtoon dat vryheid van spraak nie gebruik kan word om ander mense se regte te raak nie, maar Eloff argumenteer dat spraak geduld behoort te word in soverre dit nie onmiddellike geweld of skade aanhits nie. Om die plaaslike nuus mee af te sluit, bespreek Maritz en Eloff die BLF se bewerings dat die tropiese sikloon Idai wat Mosambiek verlede week getref het, deur die Weste veroorsaak is. Hierdie blyk eenvoudig ŉ desperate poging deur die BLF te wees om in die koerante se hoofopskrifte te bly. Wat egter skokkend is, is dat dit wel gewerk het en dat die BLF aansienlik meer aandag geniet as wat hulle as ŉ party behoort te geniet. Om mee af te sluit, kyk die span na die Mueller-verslag in die VSA waar Robert Mueller bevind het dat daar geen sameswering ter sprake was tussen die Donald Trump 2016-verkiesingsveldtog en Russiese invloede nie. Die verslag dui verder daarop dat daar geen bevinding oor dwarsboming van die gereg gemaak kan word nie. Hierdie lyk soos ŉ oorwinning vir die Republikeine en Donald Trump wat met sekerheid kan sê dat hulle die 2016-verkiesing op ŉ regverdige wyse gewen het.